De dimineață, a apărut o postare pe Facebook a unui tânăr revoltat că firma de panificație Vital Produs SRL, din Oradea, a ales să promoveze referendumul anti-gay prin a introduce, în punga cu pâinea Pita Lugas pe care o vând, pliante care îndeamnă cumpărătorii să meargă și să voteze pentru familia tradițională.

În mai puțin de două ore, fotografiile au ajuns virale, cu aproximativ 300 de share-uri, iar tot mai multe persoane s-au arătat indignate de faptul că firma a ales să promoveze ideea de pro-referendum într-un mod destul de intruziv în viața de zi cu zi a românului iubitor de pâine.

Mai mult decât atât, unii patroni de magazine locale susțin că l-au sunat imediat pe proprietarul firmei ca să semnaleze neregula și faptul că pliantele sunt puse în interiorul pungii, lucru care nu este deloc igienic, spun comercianții.

„Părerea domnului patron este ca suntem niște părinti de o calitate îndoielnică dacă ne lăsăm copiii să crească lângă homosexuali”, mi-a povestit conducerea unui magazin din Oradea care a refuzat să vândă pâinea cu pliant, ajunsă în magazin în această dimineață.

„Eu mi-am susținut punctul de vedere, spunând că în Biblie scrie să ne iubim aproapele ca pe noi înșine, și dansul a spus ca scot cuvintele din context”, a adăugat persoana care preferă să-și păstreze anonimatul.

„Decizia va fi să nu mai colaborăm cu firma respectivă. Chiar și șoferul care a adus pâinea a fost primit cu dispreț de majoritatea magazinelor locale în care avea sa fie livrată și, mai apoi, vândută pâinea.”

Pe de altă parte, am discutat și cu conducerea firmei pentru a obține un punct de vedere atât asupra criticilor aduse acestei acțiuni, cât și asupra acuzațiilor venite din partea proprietarilor de magazine în care se vinde pâinea anti-gay.

„Referitor la aceste acuzații, pe mine nu m-a sunat nimeni și categoric nu am spus așa ceva. Mie șoferii mi-au spus că totul a decurs normal. Mă miră, însă, supărarea celorlalți legată de faptul că am trimis pliante în pâine”, a declarat I.L, patronul firmei care distribuie pâinea (și care nu dorește ca numele să-i fie publicat integral).

Patronul Vital Produs SRL a mai spus că nu consideră că a făcut ceva greșit în acțiunea sa.

„Personal, mi se pare un mod bun de promovare. A fost o greșeală din partea celor din producție că au introdus pliantul în pungă, ele ar fi trebuit lipite pe pungă. Mie nu mi se pare că am greșit în vreun fel. Nu pot să mint că pliantele au ajuns acolo în mod neintenționat. Am vrut să arătăm că susținem familia tradițională și căsătoria dintre bărbat și femeie.”